瑞芝堂
作者：曾丰
朝代：宋

paragraphs: 太空生兩儀，羣有函一氣。
飛走動植中，往往有常類。
凡與常類殊，疑類復疑異。
縉雲開國公，來攝飛輓事。
乘閑携家人，縱步至臺治。
三杯晚酣風，一笑春盎地。
夜闌堂左楹，蒸出芝茁蒂。
人不慣見芝，疑信初異議。
詔除九天來，郵傳三日至。
笑開芝函看，默與芝事契。
始攝今即真，雖疑亦云瑞。
那知瑞在人，小物未爲貴。
我公胸次寬，始與天地似。
所臨和氣俱，萬彙一一遂。
江湖淮浙閩，兩稻多不穟。
廣東十四州，樂國逢稔歲。
䆉䅉萬里黄，厥瑞吾駭視。
煌煌楹上芝，茲特瑞之細。
貽書彭元忠，好作瑞芝記。